**Þróun samfélags-, atvinnu-, umhverfis- og byggðaþátta og lýðfræðilegra þátta og áhrif á fjárhagsstöðu ríkisins**

*1) Hvaða þróun er að eiga sér stað í samfélaginu og hver verða áhrif þess á fjárhagsstöðu ríkisins árin 2035-2040 ?*

Baráttan gegn sýklalyfjaónæmi er töpuð með alvarlegum afleiðingum á samfélög hérlendis og erlendis.

Almenningur leitast við að verjast umgangspestum, inflúensum, berklum og öðrum smitsjúkdómum með því að flytja úr þéttbýli og forðast samkomur með margmenni. Fólk forðast flugferðir og því hefur ýmis fjárfesting í ferðamannaiðnaði tapast.
Veikindi og afleiðingar slysa sem sýklalyf unnu áður á, eru núna lífshættulegt ástand.

Sýklalyfjaónæmið ógnar matvælaöryggi og dregið hefur verulega úr framboði á kjöti og mjólkurvörum hér á landi sem í öðrum löndum.

Ræktun á ýmsu korni, ávöxtum og grænmeti hér á landi hefur því stóraukist og töluverð eftirspurn er erlendis frá, eftir þessum matvælum, þar sem loftlagsbreytingar hafa valdið uppskerubresti í mörgum löndum. Hér á landi er raforka, jarðhiti, landrými og nægilegt vatn mikilvægur þáttur matvælaframleiðslunnar og hafa tækniframfarir auðveldað alla ræktun og afurðavinnslu. Mikil atvinna hefur skapast í kringum ræktun, matvælaiðnað og viðskipta vegna matvælaframleiðslunnar sem skilar ríkissjóði tekjum.

*2) Hvaða annars konar sviðsmyndir eru líklegar árið 2035-2040?*

Raforka, landrými, jarðhiti og vatn er ekki lengur í þjóðareigu. Því hafa stjórnvöld ekki möguleika á að nýta þessar auðlindir í þágu allrar þjóðarinnar með þeim afleiðingum að matvælaöryggi er ekkert, atvinna er óörugg og tekjur til ríkissjóðs litlar.

*Hvaða nýju stefnur og áætlanir þarf að setja svo að stuðla megi að framþróun Íslands og velmegun útfrá mismunandi sviðsmyndum?*

* Tryggja þarf að auðlindir Íslands séu ávallt í eigu þjóðarinnar.
* Útbúa fræðsluefni til almennings á auðskildu máli um sýklalyfjaónæmi- orsök þess og afleiðingar. Taka þarf tillit til þess að lesskilningur og orðaforði hjá ungu fólki er lakari en áður og dæmi eru um að almenningur rugli saman sýklalyfjaónæmi við sýklalyfjaofnæmi.
* Vinna þarf að áætlunum innan heilbrigðisgeirans um viðbrögð við auknu sýklalyfjaónæmi með því markmiði að lágmarka manntjón.
* Vinna þarf að áætlunum innan landbúnaðarins um viðbrögð við auknu sýklalyfjaónæmi með því markmiði að leita leiða við að verja bústofna.
* Efla þarf tilraunir við ræktun á korni, baunum, ávöxtum og grænmeti sem ekki eru núna í ræktun hérlendis.
* Athuga þarf hvaða svæði henta best fyrir hverja ræktun fyrir sig.
* Skoða þarf hverskyns byggðaþróun má búast við og skipuleggja þarf samgöngur og þjónustu með tilliti til þess að mögulega muni fólk flýja þéttbýli.
* Auka þarf framboð á öllu náms og fræðsluefni á íslensku sem yrði aðgengilegt á netinu ókeypis og bjóða uppá ókeypis netskóla. Með því móti fær fólk möguleika á að endurmennta sig stöðugt og eignast þar með möguleika á atvinnu í gjörbreyttu þjóðfélagi. Eins og staðan er núna er símenntun ekki á færi íslenskumælandi efnalítils fólks.

Hér hef ég aðeins nefnt helstu atriðin sem munu hafa áhrif á þróun samfélagsins og þær aðgerðir sem þarf að grípa til, en ljóst er að við megum búast við gjörbreyttu samfélagi árin 2035-2040

Með kveðju

Guðrún Sæmundsdóttir.